L’Ajuntament de Sagunt mostra el seu suport a les forces i cossos de seguretat de l’Estat
03 de novembre 2017

![Imagen 1](/media/k0sfwfuf/98sergiomuniesa_cuerpo.jpg)

El Ple de l’Ajuntament de Sagunt, en la sessió ordinària d’octubre celebrada dimarts passat, va aprobar una moció de suport a les forces i cossos de seguretat de l’Estat com a garants de l’Estat de Dret. Es tracta d’una proposta presentada pel Partit Popular que va comptar amb els vots a favor de PP, IP, PSPV-PSOE i Ciudadanos, i els vots en contra de Compromís, EU, ADN i el grup de No Adscrits.

Després dels actes violents que s’han produït en les últimes setmanes a Catalunya, en els quals s’han vist implicades les forces i cossos de seguretat, i més tard a València per la manifestació del 9 d’Octubre, l’ajuntament ha manifestat el seu suport incondicional a la Policia Nacional i la Guàrdia Civil en la seua labor de defensa i protecció dels drets i llibertats de tots els ciutadans i, especialment, i des de la legalitat constitucional, de la sobirania nacional, l'Estat de Dret, la democràcia i la convivència entre els espanyols.

Tal com arreplega la moció, el ple també manifesta la seua condemna a l'assetjament sistemàtic al qual els seus membres estan sent sotmesos mitjançant actes violents, independentment de la ideologia en què s'emparen, així com qualsevol tipus d'acció o declaració que justifique, empare o menysvalore estos actes, rebutjant en conseqüència tota conducta antidemocràtica que atempte contra la convivència en pau i llibertat i que tracte de soscavar els fonaments de la nostra democràcia.

A més, l'ajuntament insta el conjunt de les institucions espanyoles a utilitzar amb determinació i fermesa, així com des de la proporcionalitat i oportunitat, tots els mecanismes que, en defensa de la sobirania del poble espanyol i de l'interès general d'Espanya, li atribuixen la Constitució i les Lleis. De la mateixa manera, insta a actuar, amb les eines de l'Estat de Dret, contra les iniciatives que pretenguen, des de la il·legalitat i contra la voluntat democràtica del conjunt del poble espanyol, conculcar el nostre marc constitucional i la unitat d'Espanya.

Finalment, segons l'acord, el ple insta el Govern a incorporar en les pròximes lleis de Pressupostos Generals de l'Estat, a partir del pròxim any 2018, les partides necessàries per  resoldre progressivament els desequilibris retributius que puguen existir entre els diversos membres de les forces i cossos de seguretat de l'Estat, i, al mateix temps, dins del marc legal pressupostari, per acostar-los als d'altres cossos policials.

Per tot l'exposat es va acordar, finalment, traslladar esta petició al president i a la vicepresidenta del Govern d'Espanya, als ministres de Justícia i d'Interior del Govern d'Espanya, als portaveus dels grups parlamentaris del Congrés i del Senat, als portaveus dels grups parlamentaris de la cambra autonòmica, i a la Junta de Govern de la Federació Espanyola de Municipis i Províncies (FEMP).

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-mostra-el-seu-suport-a-les-forces-i-cossos-de-seguretat-de-l-estat/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-mostra-el-seu-suport-a-les-forces-i-cossos-de-seguretat-de-l-estat/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-mostra-el-seu-suport-a-les-forces-i-cossos-de-seguretat-de-l-estat/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-mostra-el-seu-suport-a-les-forces-i-cossos-de-seguretat-de-l-estat/)